《赋得蝉诗》
南北朝·褚沄

避雀芳枝里，飞空华殿曲。天寒响屡嘶，日暮声愈促。

繁吟如欲尽，长韵还相续。饮露非表清，轻身易知足。

作者简介：褚沄，字士洋，褚炫子，河南阳翟人。仕梁为曲阿令。历晋安王中录事，正员郎，乌程令。兄游亡，弃县还，为太尉属，延陵令，中书侍郎，太子率更令，御史中丞，湘东王府谘议参军。卒。